Wissam Ben Yedder

Wissam Ben Yedder (lahir 12 Ogos 1990) merupakan seorang pemain bola sepak Perancis yang beraksi di posisi penyerang untuk kelab Ligue 1, AS Monaco dan pasukan kebangsaan Perancis.

Selepas memulakan kariernya di kelab amatur UJA Alfortville, beliau kemudiannya menyertai Toulouse pada tahun 2010. Beliau telah menjaringkan 71 gol dalam 174 perlawanan untuk Toulouse sekali gus meleburkan rekod André-Pierre Gignac sebagai penjaring terbanyak Toulouse dalam saingan liga pada abad ke-21. Beliau berpindah ke Sevilla dengan nilai perpindahan sebanyak 9 juta euro pada tahun 2016. Sepanjang tiga musimnya di Sepanyol, beliau menjaringkan 70 gol dalam 138 perlawanan. Perpindahan beliau ke Monaco menyusul pada tahun 2019 dengan nilai perpindahan sebanyak 40 juta euro sebelum beliau menjadi penjaring terbanyak Ligue 1 pada musim sulungnya di sana.

Di peringkat antarabangsa, Ben Yedder telah mewakili pasukan Perancis di peringkat bawah-21 dan futsal. Beliau melakukan penampilan sulungnya untuk skuad senior Perancis pada Mac 2018.

Kerjaya kelab

Toulouse
Ben Yedder telah dilahirkan di Sarcelles, Île-de-France dan berasal daripada keturunan Tunisia. Salah seorang rakannya pada usia kanak-kanak ialah Riyad Mahrez. Ben Yedder memulakan kariernya di kelab tempatan UJA Alfortville yang bersaing di divisyen keempat, Championnat de France Amateur sebelum berpindah ke kelab Ligue 1, Toulouse pada 2010.

Pada 16 Oktober 2010, beliau melakukan penampilan sulungnya semasa pasukannya akur kepada kekalahan 0-2 menentang Paris Saint-Germain selepas menggantikan Yannis Tafer pada 29 minit terakhir. Beliau melakukan 13 kemunculan sebagai pemain gantian pada dua musim pertamanya. Pada 21 April 2012, sepuluh minit selepas menggantikan Paulo Machado, beliau menjaringkan gol pertamanya bersama Toulouse dengan menyamakan kedudukan permainan sebelum pasukannya tewas 2-1 kepada Evian.

Pada tiga kempen liga yang berikutnya, Ben Yedder telah menjaringkan 15, 16 dan 14 gol masing-masing pada setiap kempen. Pada 10 Ogos 2012, pada perlawanan pertama musim baru, beliau beraksi pada separuh masa dengan menggantikan Pantxi Sirieix sebelum menyamakan kedudukan permainan 1–1 ketika menentang juara bertahan dan juga musuh setempat, Montpellier. Dalam perlawanan di gelanggang lawan pada perlawanan terakhir kempen iaitu pada 26 Mei 2013, beliau menjaringkan kedua-dua gol pasukannya untuk meraih kemenangan bergaya ke atas Montpellier.

Pada 30 November 2013, Ben Yedder telah menjaringkan hatrik semasa mengecewakan Sochaux 5-1. Beliau menghasilkan rekod hatriknya yang lain pada aksi kemenangan 3-1 ke atas Valenciennes pada 17 Mei 2014.

Ben Yedder telah menyudahkan tendangan penalti ketika terikat seri 3-3 menentang Caen pada 20 September 2014. Dengan itu, beliau berjaya menjaringkan 35 gol untuk Toulouse sekali gus mengejutkan rekod André-Pierre Gignac sebagai penjaring terbanyak Toulouse dalam saingan liga pada abad ke-21. Beliau mencetak jaringan gol ke-50 dalam Ligue 1 pada 19 Disember 2015 dengan meletakkan pasukannya berada di hadapan sebelum perlawanan berakhir dengan keputusan seri 1-1 menentang Lille. Pada 9 Januari, beliau menjaringkan hatrik lain pada aksi menewaskan pasukan bergelut, Reims.

Sevilla
Pada 30 Julai 2016, Ben Yedder telah menandatangani kontrak selama lima tahun bersama kelab Sepanyol, Sevilla dengan nilai perpindahan sebanyak 9 juta euro. Selepas hanya menjadi pemanas bangku simpanan pada perlawanan Piala Super UEFA yang berakhir dengan kekalahan kepada Real Madrid pada 9 Ogos, beliau melakukan penampilan sulungnya pada lima hari kemudian selepas menggantikan Luciano Vietto pada 29 minit terakhir pada perlawanan pertama Piala Super Sepanyol menentang Barcelona. Pada 20 Ogos, beliau beraksi sebagai kesebelasan utama pasukannya dalam aksi sulungna di La Liga menentang Espanyol. Beliau juga menjaringkan gol dalam perlawanan itu yang menyaksikan kemenangan 6-4 menjadi milik Sevilla.

Ben Yedder telah menjaringkan lima gol untuk Sevilla sepanjang dua perlawanan Copa del Rey secara agregat ketika menentang kelab Tercera División, SD Formentera 14-2 pada Disember 2016 termasuk jaringan hatriknya pada perlawanan timbal balik yang berakhir dengan keputusan 9-1. Perlawanan itu telah melonjakkan beliau sebagai penjaring terbanyak kejohanan pada musim itu bersama dengan pemain Barcelona, Lionel Messi. Pada 7 Januari 2017, beliau menghasilkan jaringan hatrik dalam pertembungan La Liga menentang Real Sociedad yang berakhir dengan kemenangan 4-0 berpihak kepada Sevilla.

Semasa kempen Liga Juara-Juara UEFA 2017-18, Ben Yedder telah menjaringkan ketiga-tiga gol Sevilla sewaktu menentang NK Maribor pada 26 September sekali gus menjadikan jaringan hatrik pertamanya pada kejohanan itu. Pada 21 November, selepas beliau menjaringkan dua gol untuk membantu Sevilla bangkit daripada ketinggalan lalu menyamakan kedudukan permainan 3-3 menentang Liverpool, beliau menyindir A.C. Milan yang tewas pada final Liga Juara-Juara UEFA 2005 kepada Liverpool dalam situasi yang sama menerusi laman Twitter. Pada 13 Mac 2018, pada perlawanan kedua pusingan ke-16 Liga Juara-Juara menentang Manchester United di Old Trafford, Ben Yedder beraksi sebagai pemain gantian pada minit ke-72 permainan sebelum menjaringkan dua gol dalam tempoh masa empat minit. Akhirnya, Sevilla merangkul kemenangan 2-1 dan mengesahkan kemaraan ke peringkat suku akhir Liga Juara-Juara atau Piala Eropah buat kali pertama sejak tahun 1958 dan buat kali pertama dalam era Liga Juara-Juara.

Pada September 2018, Ben Yedder telah menjaringkan lima gol dalam masa tiga hari. Dua daripada jaringan tersebut pada aksi Liga Europa menentang Standard Liège dan jaringan hatrik sewaktu menentang Levante.

Monaco
Pada 14 Ogos 2019, Ben Yedder telah menandatangani kontrak selama lima tahun bersama Monaco selepas pihak kelab mengaktifkan klausa pelepasan beliau yang bernilai 40 juta euro. Perpindahan beliau merupakan rekod jualan terbesar yang pernah dicatatkan oleh Sevilla sementara Rony Lopes pula berpindah dari Monaco ke Sevilla. Pada tiga hari kemudian, beliau melakukan penampilan pertamanya selepas menggantikan Radamel Falcao ketika pasukannya mengalami kekalahan 3-0 kepada Metz. Pada 25 Ogos, beliau menjaringkan gol sulungnya untuk Monaco ketika menentang Nîmes Olympique yang berakhir dengan keputusan seri 2-2. 

Pada Disember 2019, Ben Yedder meraih anugerah Pemain Terbaik Bulanan UNFP selepas menjaringkan empat gol dan membantu dua jaringan dalam empat perlawanan. Musim sulungnya di Monaco menjadi terbatas pada Mac 2020 berikutan pandemik koronavirus tetapi beliau menamatkan kempen sebagai penjaring terbanyak liga bersama dengan pemain PSG, Kylian Mbappé iaitu 18 jaringan gol daripada 26 perlawanan sekali gus menghasilkan satu rekod baru liga.

Kerjaya antarabangsa 
Ben Yedder beraksi dalam dua perlawanan futsal dengan mewakili Perancis dan juga mewakili negara tanah airnya di peringkat bawah-21.

Oleh sebab ibu bapa Ben Yedder berasal dari Tunisia, beliau layak untuk mewakili negara itu di peringkat antarabangsa di bawah peraturan FIFA. Persekutuan Bola Sepak Tunisia telah cuba lebih kurang lima kali untuk memujuknya supaya mewakili Tunisia. Pada Oktober 2017, selepas beliau menolak tawaran daripada pasukan Tunisia yang akan bertandang ke kejohanan Piala Dunia FIFA 2018, mereka mengaku untuk berputus asa.

Pada Mac 2018, selepas beraksi dengan cemerlang untuk Sevilla, pengurus Perancis iaitu Didier Deschamps telah memasukkan Ben Yedder ke dalam skuad untuk menghadapi dua perlawanan persahabatan menentang Colombia dan Rusia. Pada 23 Mac, beliau melakukan penampilan sulungnya untuk Perancis ketika pasukannya tewas 3-2 kepada Colombia di Stade de France selepas menggantikan Olivier Giroud untuk saki-baki 17 minit terakhir. Pada 17 Mei, beliau telah disenaraikan sebagai pemain siap sedia untuk skuad Perancis yang menuju ke Piala Dunia.

Pada 11 Jue 2019, Ben Yedder tampil sebagai kesebelasan utama pasukan buat kali pertama dan menjaringkan gol antarabangsa sulungnya semasa menewaskan Andorra pada aksi kelayakan UEFA Euro 2020.

Statistik kerjaya

Kelab
.

Antarabangsa
.

Gol antarabangsa

Pencapaian 
 Pemain Terbaik Bulanan UNFP: Disember 2019
 Penjaring Terbanyak Ligue 1: 2019–20 (bersama Kylian Mbappé)

Catatan

Pautan luar 

Kelahiran 1990
Orang hidup
Pemain bola sepak Perancis
Pemain UJA Maccabi Paris Métropole
Pemain Toulouse FC
Pemain Sevilla FC
Pemain AS Monaco FC
Pemain UEFA Euro 2020